TRUBB ร่วมทุนจัดตั้ง “บ.ร่วมทุนยางพาราไทย” หวังสร้างเสถียรภาพราคายาง
TRUBB ร่วมทุนกับการยางแห่งประเทศไทยและเอกชนผู้ผลิต-จำหน่ายยางพารา 4 ราย (บริษัท ศรีตรังแอโกรอินดัสทรี จำกัด (มหาชน), บริษัท วงศ์บัณฑิต จำกัด,บริษัท เซาท์แลนด์รับเบอร์ จำกัด, บริษัท ไทยฮั้วยางพารา จำกัด (มหาชน)) จัดตั้ง “บ.ร่วมทุนยางพาราไทย” หวังสร้างเสถียรภาพราคายาง โดย TRUBB ลงทุน 200 ล้านบาท ถือในสัดส่วนร้อยละ 16.67
25 ก.ค. 2560

บริษัท ไทยรับเบอร์ลาเท็คซ์คอร์ปอร์เรชั่น (ประเทศไทย) จำกัด (มหาชน) หรือ TRUBB ระบุว่า จากการประชุมร่วมระหว่างภาครัฐ (การยางแห่งประเทศไทย) และภาคเอกชนผู้ผลิตและส่งออกผลิตภัณฑ์ ยางพารารายใหญ่ 5 บริษัท ได้แก่ TRUBB, บริษัท ศรีตรังแอโกรอินดัสทรี จำกัด (มหาชน) หรือ STA, บริษัท วงศ์บัณฑิต จำกัด, บริษัท เซาท์แลนด์รับเบอร์ จำกัด, บริษัท ไทยฮั้วยางพารา จำกัด (มหาชน) เพื่อการกำหนดมาตรการขับเคลื่อนการสร้างเสถียรภาพราคายาง ได้มีข้อตกลงร่วมกันในการจัดตั้งบริษัทร่วมทุนยางพาราไทย จำกัด ทุนจดทะเบียน 1,200 ล้านบาท
โดยบริษัทเข้าร่วมลงทุนในบริษัทดังกล่าว มูลค่า 200 ล้านบาท ถือเป็นสัดส่วนร้อยละ 16.67 และได้ชำระค่าหุ้นร้อยละ 25 ก่อนการจัดตั้งบริษัท โดยใช้การโอนเงินเข้าบัญชีการยางแห่งประเทศไทย เพื่อทำการโอนต่อไปให้กับบริษัทร่วมทุนดังกล่าวที่มีการจัดตั้งอยู่ ทั้งนี้ทางบริษัท ร่วมทุนยางพาราไทย จำกัด จะเรียกชำระค่าหุ้นส่วนที่เหลือในลำดับถัดไป
 